

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งส่วนงานภายในสำนักงานสภามหาวิทยาลัย**

**พ.ศ. ๒๕๕๙**

------------------------------------

โดยที่เป็นการสมควรกำหนดอำนาจหน้าที่และการแบ่งส่วนงานภายในสำนักงาน
สภามหาวิทยาลัยธรรมศาสตร์

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๕ แห่งข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงาน
ของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์
ในคราวการประชุมครั้งที่ ๗/๒๕๕๙ เมื่อวันที่ ๒๕ กรกฎาคม ๒๕๕๙ จึงออกประกาศดังต่อไปนี้

ข้อ ๑. ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่ง
ส่วนงานภายในสำนักงานสภามหาวิทยาลัยธรรมศาสตร์ พ.ศ. ๒๕๕๙”

ข้อ ๒. สำนักงานสภามหาวิทยาลัย มีอำนาจหน้าที่สนับสนุนการดำเนินงานของสภามหาวิทยาลัย
งานของมหาวิทยาลัย และงานอื่น ๆ ที่มหาวิทยาลัยและสภามหาวิทยาลัยมอบหมาย

ข้อ ๓. สำนักงานสภามหาวิทยาลัย แบ่งส่วนงานภายในออกเป็น ดังนี้

 (๓.๑) งานสภามหาวิทยาลัย

 (๓.๒) งานสรรหา การประเมินผู้บริหาร และประชุมผู้บริหาร

ข้อ ๔. งานสภามหาวิทยาลัย

 มีอำนาจหน้าที่จัดทำแผนการทำงานของสภามหาวิทยาลัย ประสานงานกับหน่วยงาน
เพื่อดำเนินการนำเรื่องเสนอต่อสภามหาวิทยาลัย การวิเคราะห์เรื่องเพื่อจัดทำวาระการประชุม การแจ้งมติของ
ที่ประชุม การจัดทำรายงานการประชุม การจัดประชุมคณะกรรมการและคณะอนุกรรมการสภามหาวิทยาลัย
ชุดต่าง ๆ การออกคำสั่ง และการจัดทำประกาศของสภามหาวิทยาลัย การสรรหากรรมการสภามหาวิทยาลัย
ทุกประเภท การพิจารณาผู้สมควรได้รับปริญญากิตติมศักดิ์ เข็มเกียรติยศ โล่เกียรติยศ และงานอื่น ๆ
ที่มหาวิทยาลัยและสภามหาวิทยาลัยมอบหมาย และงานธุรการ งบประมาณ บุคลากรของงาน

ข้อ ๕. งานสรรหา การประเมินผู้บริหาร และประชุมผู้บริหาร

 มีหน้าที่จัดทำแผนการประสานงาน จัดประชุมคณะกรรมการบริหารมหาวิทยาลัย (ก.บ.ม.) การจัดทำวาระ การแจ้งมติของที่ประชุม การจัดทำรายงานการประชุม ระบบเทคโนโลยีสารสนเทศเพื่อการประชุม การดำเนินการสรรหาผู้บริหาร การประเมินผลการปฏิบัติงานของผู้บริหารที่สภามหาวิทยาลัยแต่งตั้งทุกตำแหน่ง การดูแลสถานที่ประชุม (ห้องประชุมและอุปกรณ์สารสนเทศเพื่อการประชุม) ดูแลกองทุนศาสนกิจ งานธุรการ งบประมาณและบุคลากรของงาน

ข้อ ๖ ให้โอนวัสดุครุภัณฑ์ งบประมาณ บุคลากร และภาระหน้าที่ของงานประชุม กองบริหาร
ท่าพระจันทร์ สำนักงานอธิการบดี ไปเป็นของสำนักงานสภามหาวิทยาลัย

ทั้งนี้ ตั้งแต่วันที่ ๑ สิงหาคม พ.ศ. ๒๕๕๙ เป็นต้นไป

 ประกาศ ณ วันที่ ๒๙ กรกฎาคม พ.ศ. ๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดี